khistorydata/jeongjo-sjw-relations huggingface dataset:
정조 2년
正言安廷玹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。乃令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。夬正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
四學儒生金德行兪彦傅李儒祐李輪祥洪泰榮沈坦之柳誨趙進慶金鍒兪擎柱閔景孝趙顯冑李海福魚用九金斗景安植李應宗宋煥德疏曰。伏以。居諸易得。孝明殿祥期奄迫。仰惟聖孝孺慕之慟。益復罔涯。仍伏念扶綱植倫。人臣之大節。奬義褒忠。有國之先務。若或有抗義立節。作頹波之砥柱。則其所以激勵崇奬。樹百世之風聲者。非獨私好於其人也。乃爲有光於國家也。若故贈持平臣尹志述。以一介韋布之士。秉千古不易之論。瀝陳肝血。視死如歸。彝倫由是而不斁。士氣由是而不挫。其所樹立。卓然如彼。是以先大王卽祚之元年。特允多士之請。先伸其冤。又配四賢之祠。益腏其食。使如前代節義之士。齊美而竝躅。聖德愈光。士林增氣。不幸丁未黜享之擧。及在奸凶醜正之日。噫。甚矣。小人之仇視正論也。前旣構誣。竟置大辟。後復齮齕。終至斥黜。忠臣烈士之遭時不幸。前古何限。而豈有若尹志述之所遭者乎。今當聖明御世。治化一新。凡所以奬忠節扶義理之道。靡不用極。大老之庭享。儒賢之易名。斷自天衷。不俟終日。猗歟盛哉。在瞻聆孰不欽仰。然而尹志述之一黜不復。今玆五十年矣。事蹟寢遠。觀瞻無地。臣等之所欲言者。不於此時。而將於何時耶。第伏念尹志述之精忠毅節。可以竝日月而爭光。建天地而不墜。則其黜其復。固無損益則尹志述。而在朝家褒揚之道。寧可一刻遲滯。不思所以慰奬九原之毅魄。培養一世之元氣乎。況此四賢祠。卽尹志述之所辦也。廟貌翼然。遺躅尙存。泮中父老。相與指點。或至於悒曰噫。彼賢祠。卽我公之事業。而當日之忠節。誠可以同躋而竝食。則復享之論。何至今寥寥耶。其所以愛慕嗟惜者。亦可見秉彝之所存。而公議之不泯也。噫噫。惟彼四賢。卽異代立慬之士。而惟此尹志述。曠世同調。抗章建祠。以作爼豆之所。今此臣等之慕尹志述。不啻若尹志述之慕四賢。則復享之請。亦云晩矣。忠憤所激。相率來籲。此與當初請享之擧。煞有事體難易之分。伏願聖明。特從四賢之復配。以新八方之耳目。不勝大願。答曰。省疏具悉。爾等退修學業。
정조 2년
戊戌二月初二日。記事官姜彙鈺。義禁府啓目。中官梁大宜。身爲幺麽中官。咫尺之地。放恣特甚。罪所當請刑。旣有口招以聞之命。上裁。何如。傳曰。姑爲參酌。付過放送爲良如敎。
정조 2년
戊戌二月初二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。吏判何時出仕云乎。國榮曰。今日出仕云矣。上曰。頃日內試射時。騎芻以馬路之泥濘。不得試射矣。今日欲爲之。兵判守禦使。來待事。分付。賤臣承命分付。上曰。頃日禁吏溺殺之人。捉得云乎。國榮曰。方捉得一人究問云矣。上曰。此等事。專由於俗習日下。人心不古之致。如欲立紀綱振頹俗。則莫如都憲之得其人。使之憚壓其强梗。懲勵其頑嚚。然後可能扶持世道。鎭安人心矣。國榮曰。都憲之任。係是不輕。風采威望。足以振肅朝著。則頹綱之振。末俗之勵。亦自無難。果得如此之人。久於其任。責其成效。世道不期振而自振。紀綱不期立而自立。知臣莫如。古人有言。惟在聖簡之克明耳。上曰。卿言好矣。而但無知人之明。是可悶也。命退去。諸臣以次出。
정조 2년
戊戌二月初二日巳時。上御春塘臺。內試射入侍時。守禦使洪樂性。兵曹判書李徽之。行都承旨洪國榮。記事官柳孟養徐龍輔金勉柱。以次進伏訖。上謂樂性徽之曰。前後內試射。將任皆許入參。而獨於卿等。尙未一見。故特召之矣。上曰。宣傳官闕。幾何。徽之曰。參下三人矣。上命中使。呼名別軍職宣傳官內乘。命次第放騎芻馬。畢射後。上曰。古則春秋等試射。或有四中五中者。有加資及第之事矣。今則無三中之人。人才之不古。莫甚矣。徽之曰。武技中騎芻最易云。而近來無善射者。似是習藝不勤之故也。上曰。今番都政。兵判善用久勤。予甚嘉尙。而久勤之未區處者尙多。何以爲之耶。徽之曰。散政將欲區處。而出窠未易。是爲可悶。國榮曰。散政若不用復職。則久勤區處。自不難矣。徽之曰。禁軍甲冑。今方新造。而許多工匠料米。他無拮据之路。取考謄錄。則己卯年甲冑全數改備時。禁御兩營米各五十石。賑廳米一百石。推移取用。何如。上曰。依爲之。出擧條命中使呼名軍職以下。施賞訖。上還內。諸臣遂退出。
정조 2년
戊戌二月初二日酉時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。璿源殿第一室所排水晶鐙子及金鈇鉞。皆渝色。不可不取色。預爲奉出。然後可無窘速之弊矣。上曰。預爲取色。雖甚便好。多日撤排。亦涉未安。移安時暫出取色。好矣。命書學儒金德行等疏批。命退去。諸臣以次出。
정조 2년
李秉模啓曰。吏曹判書金鍾秀。依下敎來待矣。傳曰。入侍。
정조 2년
李秉模啓曰。今戊戌年年例京外守令薦擧單子一百十張。邊將薦擧單子五十二張捧入。而其中應薦不薦人員。令該曹察推。何如。傳曰。允。
정조 2년
鄭民始。以都摠府言啓曰。今日入直內三廳。武兼禁軍及軍兵等。當爲中日習射。而宗廟春奉審相値。不得爲之之意。敢啓。傳曰。知道。
정조 2년
行副提學吳載純。大司諫徐有防。司諫洪彦喆。持平李思祚宋銓。獻納洪周萬。校理鄭宇淳。副校理嚴思晩。正言安廷玹。修撰林蓍喆安聖彬。副修撰南鶴聞金憙啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司諫徐有防。司諫洪彦喆。持平李思祚宋銓。獻納洪周萬。正言安廷玹啓曰。請薪智島定配罪人敬彬。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。快正王法。請逆禶妻金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平李思祚啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請削黜罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。夬正王法。請還收罪人李彝永李㖯伊重根減死刑配之命。竝依本律施行。請新智島荐棘罪人瑩中。設鞫嚴問。施以當律。措辭見上答府曰。不允。
정조 2년
獻納洪周萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請海南縣定配罪人李弘濟。亟令王府。設鞫嚴問。請海南縣定配罪人金載順。亟令王府。設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李進商復一等十二人。已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請放逐鄕里罪人尹得毅。施以屛裔之典。請韓後翼。卽令王府。設鞫得情。快正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
戊戌二月初三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。廟庭配享。何時當爲擧行乎。國榮曰。祔廟時。似當同爲擧行矣。上曰。陞配之人。預爲議定。然後可以擧行矣。國榮曰。然矣。上曰。曾聞配享處所甚窄云。若無容地。何以爲之乎。國榮曰。以狹窄故。有重行之論。而此則似未安。上曰。然則當稍廣其間數乎。國榮曰。此亦事係重難。不可輕易爲之矣。上曰。守令應薦之人。初不行薦。該曹不卽察飭而然乎。國榮曰。該曹非不察飭。而尙多闕漏。此亦不成說矣。命退去。諸臣以次出。
정조 2년
戊戌二月初三日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具衰服。詣孝明殿。行晝茶禮。儀註上同仍還內。諸臣以次退出。
정조 2년
戊戌二月初三日申時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。文衡何當出仕云乎。國榮曰。姑無出仕之意云矣。上曰。必待飭敎而然乎。國榮曰。一番飭敎然後。似當有去就矣。上曰。吏判可謂有識底人也。聞其所奏則凡於儀節。多有解識者。心甚嘉尙。國榮曰。本資學識。兼有家庭之見聞故。儀禮制事之際。多有裨益者矣。命讀諸道狀啓。國榮讀奏。國榮曰。扈衛廳一節。誠甚可悶。數千軍校。尙無歸屬處。日夜企待。從速區處。似好矣。上曰。予亦以此事。尋常矜憐者也。或罷或存。議論不一。當一問於大臣後。更思區處之道矣。命退去。諸臣以次出。
정조 2년
戊戌二月初三日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命書傳敎曰。明日晝講爲之。上曰。大臣禮堂旣奏之。白袍白帶。其在從厚之道。當爲仍着。其餘笠子網巾。旣有前例。遵而行之。無妨矣。國榮曰。如是則於禮當然矣。上曰。樹風立敎。亶在推奬孝烈。而前後申飭。非至一再。尙無一人登聞者。該曹擧行。極涉稽緩。國榮曰。近來百司。專以因循爲務。不卽擧行。有一番嚴飭。然後可以動念矣。命讀諸道狀啓。國榮讀奏。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐。注書柳孟養藥院直鄭東浚仕直。事變假注書李敏采仕。
정조 2년
以備忘記。傳于鄭民始曰。今下弓矢。羅暖萬戶成致鳳。造山萬戶林萬春。在德萬戶崔東杞處。給送。
정조 2년
有政。吏批。判書金鍾秀受由在外。參判徐浩修進。參議李義翊受由在外。左副承旨李秉模進。
정조 2년
啓曰。判書金鍾秀。參議李義翊受由在外。小臣獨政未安。何以爲之。敢稟。傳曰。仍爲之。以尹東暹爲大司憲。丁範祖爲兵曹參知。洪雨輔爲三水府使。
정조 2년
兵批。判書李徽之進。參判嚴璹病。參議李義弼入直進。參知丁範祖在外未肅拜。左副承旨李秉模進。以鄭好仁爲都摠管。申載文爲內禁將。宋迪中爲兼司僕將。李光台爲忠壯將。李世孝爲五衛將。城機別將李燁。僉知金振聲李萬柱單付。副司直李衍祥朴盛源尹師國。副司果申大坤單付。
정조 2년
鄭民始啓曰。明日次對。兩司長官當爲進參。大司憲尹東暹。待開門牌招。以爲入侍之地。何如。傳曰。允。
정조 2년
李秉模。以禮曹言啓曰。山陵展謁取稟草記。以來月旬間擇入事。命下矣。卽令日官推擇。則旬前初七日大報壇祭。初八日毓祥宮忌辰齋戒。初九日忌辰正日。初十日拘忌。旬後十一日平吉。十二日狗忌。十三日最吉云。何以爲之乎。敢稟。傳曰。旬後恐値民時。以初八九間。更爲擇入。
정조 2년
鄭民始。以兵曹言啓曰。五衛將鄭宅漢。素患痰癖之症。有時添劇。時月之內。無望供職。呈狀乞遞。宿衛輪番之任。不宜久曠。今姑改差。何如。傳曰。允。
정조 2년
鄭民始。以兵曹言啓曰。新除授月串僉知金興碩。歷辭之際。落馬重傷。時月之內。萬無登途赴任之望。呈狀乞遞。不可强令赴任。依例罷黜。新除授阿吾地萬戶李德垕老母。今年八十五歲。法不當遠離赴任。呈狀乞遞。邊將之親年七十五歲以上者。許遞其任。已有定式。依例改差。何如。傳曰。允。
정조 2년
行副提學吳載純。大司諫徐有防。司諫洪彦喆。持平李思祚宋銓。獻納洪周萬。校理鄭宇淳。副校理嚴思晩。正言安廷玹。修撰安聖彬林蓍喆。副修撰南鶴聞金憙啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司諫徐有防。司諫洪彦喆。持平李思祚宋銓。獻納洪周萬。正言安廷玹啓曰。請薪智島定配罪人敬彬。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。快正王法。請逆禶妻。金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平宋銓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請削黜罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。夬正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
司諫洪彦喆啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請海南縣定配罪人李弘濟。亟令王府。設鞫嚴問。請海南縣定配罪人金載順。亟令王府。設鞫嚴問。請亟寢安置罪人睦祖煥量移之命。及放逐罪人鄭遠達李浚永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。設鞫得情。快正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
戊戌二月初四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。實錄何至今不始役耶。國榮曰。大臣以開春後設局之意。仰陳矣。今將始役。而以文衡之尙未出仕。姑此遲延矣。上曰。景廟實錄。先爲修整乎。國榮曰。似然矣。命書傳敎曰。明義錄續編旣成矣。先朝實錄。時月爲急。今則文衡亦備。卽爲設局事。分付。又命書傳敎曰。昨年亦已申飭。而孝烈登聞。尙無實效。今豈樹風聲勵世道之意乎。今日禮官就議大臣。從速入啓。又命書傳敎曰。言雖妄率。亦已經年。前都事李顯模蕩滌。又命書傳敎曰。政事當日爲之。命退去。諸臣以次出。
정조 2년
戊戌二月初四日巳時。上御熙政堂。晝講入侍時。知事李徽之。特進官金熤。參贊官申應顯。侍讀官鄭宇淳。檢討官金熹。持平宋銓。司諫洪彦喆。記事官鄭東浚徐龍輔金勉柱。宗臣安春君烿。武臣副護軍吳載衡。以次進伏訖。上讀前受音訖。宇淳進講論語。讀自子曰參乎。至數斯疎矣。上讀新受音訖。宇淳曰。此章及聖賢傳道之文。學者尤當玩索。蓋曾子以篤實之工。隨事精察。眞積力久。至於義精仁熟之境。而但未悟一貫之理。故聖人告之。三千之士非不多。而曾子獨以工夫之純篤。得聞大道之要。而帝王之學。似難於凡人。一日萬機。工夫極易撓奪於事務之間。故先賢必以正心爲勉戒之第一急務。心苟正。百千萬事。無所往而非正。正心二字。雖與理一分殊。有淺深之別。而於萬事。初無異同。正心二字。益爲加勉。區區伏望。又曰。君子小人之別。只在於義利二字。此非特勉誡學者。小人難近。以友輔仁。亦欲使學者。必別君子小人。只是知字工夫。學者所當用工處。而於帝王。尤爲切要。義者。宜也。夷險禍福不避。惟義之取者。君子也。臨事趨利避害。只顧便己者。小人也。人君以公正之心。詳察彼此之間。則分別不難。深加留念焉。又曰。孝子之事親也。親或有過。則必爲極諫。冀致無過之地。雖不勞苦之事。號泣而隨之。使無得罪於鄕黨州里。此孝子愛親之至也。子若不肖。則親雖有過。視若尋常。古人謂孝子有深愛。深愛二字。令人感動處也。此章云云。人臣之事其君者。君或有過。則不避刀鉅鼎钁。直言極諫。必冀至於無過之境者。亦是愛君之至也。若無此心。不顧利害禍福。必進逆耳之言。而此出於忠臣之深愛。推此章之爭子之事。深思爭臣之道望焉。憙曰。曾子有精察力行。眞積力久之工。故升堂七十之中。獨聞一貫之妙。而言下卽契。苟無曾子此箇工夫。則何以到得一貫地位乎。朱子嘗以一字作一條索。貫字作貫萬錢。以此見之。則沒一錢者。雖有一條索。何以貫之乎。是以欲學夫子一貫之道。則必先以曾子之精察力行。眞積力久爲法。而且以忠恕言之。則曾子借學者盡己推己之目。以明聖人一貫之妙。故朱子以學者之忠恕言之。而至於程子之訓。則聖人之忠恕也。是以忠恕。有學者之忠恕。有聖人之忠恕。欲學聖人之忠恕者。豈可不先懋學者之忠恕乎。又陳曰。德不孤必有隣之訓。雖非專主人君分上而言之者。然古有咸有一德。臣哉隣哉之語。是故唐虞盛際。上有聖君。故下有皐夔稷契之臣。三代亦然。上有聖君。故下有伊傅周召之臣。殿下聖學。雖極高明。而益懋聖德。聖而益聖。同符於唐虞三代之君。則今日臣隣之中。亦豈無皐夔稷契伊傅周召之類乎。上曰。上下番所陳。好矣。徽之曰。儒臣以一貫之義。已爲仰奏。而一貫卽聖人極處。天生萬物。皆出一理。人做萬事。不過一心。伏願體念於此等處焉。熤曰。此章文義。儒臣已奏。而忠恕與一貫。名目事件。煞有異焉。而工夫若未及於一貫之域。則必先從事於忠恕二字。然後可以漸進於一貫之域矣。今日旣進講此章。聖學雖臻於高明之域。而先着工夫於忠恕。然後當優入於一貫之域矣。伏願體念於忠恕二字焉。上曰。所陳好矣。應顯曰。吾道一以貫之。帝王尤當體念矣。學者卽士也。一家之政。一身之事。亦爲幾何。而至於人君。一日二日萬機。欲隨事而治之。則頭緖不出而徒勞矣。萬化之源。卽人主一心於此。而常懋精一之工。益勉誠正之學。使一片靈臺。鑑空晝平。則其於禮樂刑政許多治法。自然汎應曲當。如一索之貫萬錢。庶績咸熙。可致從欲之治。此帝王一貫之道也。伏望體念焉。上曰。所陳好矣。上曰。程朱之論釋忠恕。似各有異。儒臣之意。以爲。何如。憙曰。程朱之論。似異而卽同矣。熤曰。程朱之論。亦有階級。而忠恕則本無異焉。次次進階。則可至於一貫之域矣。上曰。然矣。上曰。中心爲忠。如心爲恕者。雖以字樣釋之。而字樣與字義。可謂襯合矣。熤曰。與盡己爲忠。推己爲恕之義。同矣。上曰。忠恕卽一本萬殊之義乎。徽之曰。忠爲一本。恕有萬殊之義也。上曰。朱子與象山。講君子喩義。小人喩利之章。象山門人。往往有泣下者。函丈之間。講說之好。此可見矣。熤曰。鹿洞講說。入人者深。故如此矣。上曰。子曰。見賢思齊。見不賢內自省。雖於見賢。亦豈可不內省乎。宇淳曰。省字卽省過之義也。上曰。內省而有善心。則擴而充之。與賢而思齊。則省之一字。亦豈可不用於思齊之時乎。宇淳曰。內省之省字。卽省察之義也。與思齊之思。似有異焉矣。上曰。思齊之思字。卽省字之義也。若有精察之工。則雖見賢。豈能至思齊乎。熤曰。聖敎誠然矣。上命經筵先退。彦喆銓曰。三司合啓。事體至重。而今日入侍儒臣。於經筵命退之後。不待傳啓。徑先退出。揆以事體。誠極未安。請今日入侍玉堂。一倂從重推考。上曰。依啓。仍命退。諸臣以次退出。
정조 2년
戊戌二月初四日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。諸道薦人之命。蓋出於求材需用之盛意。而該曹或不能一一檢擬。雖或檢擬。每因限滿。不來旋遞。殆近於無實而有名。名別申飭。俾有實效。似好矣。上曰。卿言是矣。仍命書傳敎曰。今聞筵臣之言。政與予意同矣。昨年特命諸道。薦進人才者。豈爲文具而止乎。銓曹縱或檢擬。皆以過限卽遞。甚非搜羅之意。良庸寒心。此後更加注擬。亦爲申飭。俾令來仕。以爲試用之地事。分付。命退去。諸臣以次出。
정조 2년
戊戌二月初四日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命讀禮曹陵幸改擇日草記。國榮讀奏。上曰。初以旬前改擇。只爲民事。下敎矣。更思之。雖是謁陵。過祥數日之後。非但餘哀之未盡。其在瞻聆。動駕似未安。予意則以初擇十三日爲之無妨。卿意。何如。國榮曰。聖敎誠好矣。禮曰。孔子過祥彈琴。五日不成聲。其餘哀之未盡可知。其在體先聖盡禮制之道。退以旬後。似無妨。且旬後旣非農作方張之時。似無大段爲弊之端矣。上曰。似然矣。命書草記批答。命退去。諸臣以次出。
정조 2년
傳于鄭民始曰。大臣備局堂上引見。
정조 2년
傳于鄭民始曰。禮兵房承旨入侍。
정조 2년
李秉模啓曰。永祐園親祭時祭文。當爲製進。大提學徐命膺。待開門牌招。使之製進。何如。傳于李秉模曰。明日當代押。大提學徐命膺。卽爲牌招。使之製進。
정조 2년
李敬養啓曰。大提學徐命膺。牌不進推考傳旨。今方捧入。而祭文製進。一時爲急。更卽牌招。何如。傳曰。允。
정조 2년
兵曹口傳政事。以柳鎭琡李熤李壽鵬田光說南履五高明輝禹聖謙爲五衛將。
정조 2년
以校理李儒慶牌不進罷職傳旨。傳于李秉模曰。只推。
정조 2년
京畿監司權噵狀啓。高陽沙里大面居張召史孫子等燒死事。傳于申應顯曰。令本道恤典擧行。
정조 2년
李秉模。以禮曹言啓曰。今此永祐園親祭時。自上當有散致齋之禮。而只隔二日。散齋則勢未及依例擧行。殿下自今日散齋一日於別殿。致齋一日於正殿。致齋有司。不啓刑殺文書。有啓享事。諸享官及近侍之官應從升者。竝散齋一日於正寢。致齋一日於本司。陪享百官諸衛之屬。各於本司。淸齋一宿事。知委。何如。傳曰。允。
정조 2년
鄭民始。以兵曹言啓曰。今二月初七日永祐園擧動時。各殿問安及承旨史官所騎馬與各差備應把之數。無以推移。依前例京畿驛馬限四十匹補把之意。分付。何如。傳曰。允。與京擧動無異。承史及內吹外驛馬。絶勿許給。以此亦爲嚴飭該色郞官。
정조 2년
李秉模。以春秋館郞廳。以摠裁官言啓曰。先朝實錄。卽爲設局事。命下矣。前啓下堂郞多有頉。更爲別單書啓。令該曹依例兼春秋啓下。以爲擧行之地。何如。傳曰。允。
정조 2년
行大司憲尹東暹。大司諫徐有防。司諫洪彦喆。持平李思祚宋銓。獻納洪周萬。正言安廷玹啓曰。請薪智島定配罪人敬彬。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。快正王法。請逆禶妻。金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平宋銓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝今王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。夬正王法。請還收罪人李彝永李㖯伊減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
獻納洪周萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更命王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。夬正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬。亟令散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
戊戌二月初五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。卽見禮曹啓目。則孝子三十四人中只抄二人。烈女二十餘人而抄十四人。何其多寡之顯殊也。國榮曰。單抄之際。禮官必有商量者矣。上曰。先大王末年。尙以孝烈抄啓事。眷眷不忘。頻飭禮官。卽予所嘗仰覩者。予之嗣服。業已三載。尙無一孝子一烈女抄旌之事。追惟往事。已極愧悚。今日召見大臣禮官。欲爲親執抄出矣。國榮曰。禮官之尙此遲延。全以取舍爲難。今若臨殿親抄。則一以爲繼述之道。一以爲奬節之義。下敎誠好矣。上曰。今番陵幸。旣未經宿。日力似難歷謁於永祐園。昨今兩年。尙未展拜。其在情理。誠甚悵缺。三月前。欲爲展謁。而連値有故。實無其隙。數日間迨此小暇。將爲展謁矣。國榮曰。初九日前動駕則。似好矣。命退去。諸臣以次出。
정조 2년
戊戌二月初五日午時。上御誠正閣。大臣禮判兵判禮兵房承旨將臣入侍時。領議政金尙喆。左議政鄭存謙。右議政徐命善。兼禮曹判書李景祜。行兵曹判書李徽之。守禦使洪樂性。御營大將具善復。訓鍊大將張志恒。禁衛大將洪國榮。行左承旨鄭民始。左副承旨李秉模。記事官鄭東浚徐龍輔金勉柱。以次進伏訖。尙喆等曰。臣等退而思之。俄者聖敎。實爲至當。扈衛三廳。合爲一廳。而校卒亦爲精抄。則此是存名減額。誠爲便當矣。上曰。卿等之意。又皆如此。則當下傳敎矣。仍命書傳敎曰。扈衛廳革罷節目。尙未啓下者。有所商量而然矣。大抵此廳凋弊。全無軍門貌樣。無料軍卒。亦不無作挐民間之弊。故自登極之初。已有革罷之議。而適因龍輝事出。大臣以革罷爲主。而更以思之。彼千餘軍卒。其亦吾民。不可以一凶賊之所爲。致疑於三廳所屬也。明矣。且雖或移屬他營門。不過爲附庸。則於渠輩落莫。亦復如何。朝廷之政令得宜。則淄靑將士。可以投戈。四方之民心解弛。則舟中諸人。可爲敵國。何規規於一扈衛廳哉。初無革罷之命。豈有銷刻之嫌。節目議定事。置之。況今三廳。元非不易之制。始自七廳而爲五。五而至三矣。今旣有宿衛所。三廳之設。亦涉沒緊。合設一廳。精抄其才藝之優者以屬之。以除古規。以除冗雜。以慰軍心。尙喆曰。聖敎誠至當矣。存謙命善曰。今此下敎。非但渠輩之所安。實爲欽仰之至矣。國榮曰。今此傳敎之後。料射者雖或才落。渠輩似無稱冤之端。今此定制。誠爲至當矣。上曰。古之扈衛大將。非勳戚則莫可兼之。而近來則無勳戚。故分屬於國舅及大臣矣。今旣合爲一廳。當復古制。而雖大臣。非勳戚大臣。則以將臣兼之矣。尙喆曰。非勳戚大臣。則不得兼之。而如無勳戚大臣。則以將臣兼之事。定式好矣。上命書傳敎曰。扈衛大將。非勳非戚。不可爲也。近無勳臣。一廳國舅領之。二廳大臣兼焉。今旣合設一廳。則宜復古制。勳戚爲之矣。右相雖不策勳。密邇王室。豈下勳戚。而禁將今帶將任。且統宿衛入直扈衛軍官。自當受其節制。不必兼之。以右相爲扈衛大將。此後雖大臣。非勳戚勿兼。以復古制。此非擬望之職。如非大臣。則將臣中兼之事。亦爲定式施行。命善曰。臣以無似。特蒙聖上拂拭之恩。猥忝三事之列。而至於扈衛廳。旣以勳戚大臣兼帶定式。則臣非勳臣。又非戚臣。臣何敢冒當乎。上曰。傳敎中已悉之。所辭過矣。上謂尙喆等曰。秋間則當幸遠陵。而三月陵幸。旣不經宿。則日力似難歷謁於永祐園矣。昨年旣未得展謁。今年又將遷就。則情理實爲缺然。及此小暇。欲爲展謁矣。尙喆等曰。昨年則雖因事勢之掣礙。未及展拜。而數日內。別無事端。聖敎誠好矣。上曰。依京擧動例爲之。而軍兵亦當減省。治道亦從略爲之。則再明日足可擧行乎。尙喆曰。足以擧行矣。國榮曰。治道亦爲從略。則其他別無未及之事。再明日足爲擧行矣。上曰。治道則勿爲之。亦可也。景祜曰。數日則日氣稍解。道路亦當少勝。差待數日後則。似好矣。上曰。初七日以後。則有璿源殿移奉之事。其後則又値三月陵幸。更無空日。故欲於再明展謁耳。仍命書傳敎曰。山陵展謁。當於三月初五日後爲之。則禮當展謁局內諸陵。又欲展拜園所。則一日之內。勢難周旋。初七日展拜永祐園。其令禮曹知悉。又命書傳敎曰。此是部字內。外邑等待。元非可論。雖地方官。勿爲待令。諸事一依京擧動例擧行。如是辛勤下敎。則或有用民之事。畿伯難免其責。以此另加嚴飭。當由安樂峴。治道略略爲之事。亦爲申飭該府。徽之曰。今此擧動時。隨駕禁軍。以幾番磨鍊乎。上曰。以三番磨鍊擧行。可也。出擧條徽之曰。今此擧動時。禁御兩營中。以何營軍兵隨駕乎。上曰。以禁衛營爲之。可也。出擧條志恒曰。今此永祐園擧動時。訓局馬步軍兵隨駕。以幾哨擧行乎。上曰。以馬軍二哨。步軍六哨擧行。其餘軍兵。勿爲留營。可也。出擧條景祜曰。園所展拜時。當有親祭之禮。依陵幸時例磨鍊乎。上曰。依爲之。出擧條上曰。守摠兩營事。每欲問議於卿等。而未暇矣。蓋守禦廳則事面重大。而至於摠廳則卽京畿水使也。旣有喬桐水使。則今此摠廳之設。亦甚沒緊。予意則守摠兩營。合爲一營似好。卿等之意。何如。尙喆曰。若罷守廳。則北漢誰當管領乎。上曰。北漢則自有管城將矣。國榮曰。守摠若合爲一營。則他無掣礙之端。而但大將中軍之窠減之。其在武弁。不無窠乏之歎矣。上曰。此則不然矣。守摠合設之後。以文武通融備擬。其在武弁。亦非失窠矣。國榮曰。此亦然矣。蓋北漢旣不如江都。又不及南漢。實不關於有無矣。上曰。至以禁營言之。依古例。復屬兵曹則似好。而此旣大營。則不可輕議。而今此守摠兩營。合爲一營。未爲不可矣。尙喆曰。此非卒乍間議定者矣。上曰。予意亦非謂今日內議定者也。今此云云。適因言端而發矣。徽之曰。臣意則雖合爲一營。未知利害之何在矣。上曰。天子統六師。諸侯帥三軍。大將則不過一而已。今則令出多門。爲弊非一。旣有京畿水使。則今此摠廳。可爲沒緊。且辨出標下軍旗手之後。一倍凋殘。此尤可罷之一端也。志恒曰。當初只有摠廳一而已。仍分而爲二。今又合而爲一。亦無妨矣。上曰。今此合設。亦事係更張。雖非造次間議定之事。而大抵合而爲一。則庶爲蘇弊之道矣。國榮曰。略干軍兵之去就。實無掣礙。而但武弁之失窠。亦不可不顧。非此一端。則雖今日罷之。他無可礙之端矣。上命將臣先退。尙喆曰。工曹判書洪樂性。眞殿修理之時。自多監董。所帶金吾。許遞。何如。上曰。今姑許遞。可也。出擧條上命秉模。讀孝烈單抄。至洪樂賢。上曰。夫孝婦烈。可謂一門雙節。實是希有之事矣。洪樂賢誰之族乎。尙喆曰。洪樂性之八寸。故洪樂性爲禮判時。引嫌拔之云矣。上曰。夫婦旣兼孝烈。則旌褒之典。何以爲之乎。尙喆曰。孝烈旣無差等。則同爲褒揚於一旌門。好矣。上曰。無妨矣。至具廷煥事。上曰。具廷煥事。卿等亦聞之乎。尙喆等曰。具廷煥之誠孝。擧世皆知之矣。上曰。雖甚可嘉。而旌門則似涉過矣。卿等之意。何如。尙喆等曰。聖敎誠然矣。或用貤贈之典。好矣。至洪得奇事。上曰。此是鄕居童子。而其事蹟。果何如。尙喆曰。此是忠州童子。而先大王時。其父坐於殺獄。將至覆啓。得奇常伏路傍。卿宰出入時。號訴丐生。臣等曾亦見之矣。上曰。然則果以沖年。能知孝行。此亦不易矣。特給復戶。似好矣。尙喆等曰。聖敎好矣。至全恩君事。上曰。全恩君事。予亦聞之矣。宗班其能如此。非但可嘉。此是麟平大君子孫。尤可貴矣。其令旌閭則。似好矣。尙喆曰。聖敎誠好。而贈諡則。似好矣。至李文初事。上曰。文初之孝行。亦甚可嘉。而旌閭則似涉過矣。特給復戶。則似好矣。尙喆等曰。給以復戶。則似好矣。至金弘祿事。上曰。此亦奇特矣。渠以遐鄕之人。能篤孝行。如是卓然。良可嘉矣。足可爲旌閭。而旌閭之典。亦不可濫許。此亦特給復戶則似好。卿等之意。何如。尙喆曰。此亦給復。則似好矣。上曰。此外諸狀。別無褒旌者。然卿等更爲詳審也。尙喆曰。此外別無卓然者矣。上曰。今日則日色已醺。卿等亦終日入侍。易致忙後錯了之嘆。烈女單抄。後日次對。當爲詳審精抄。而孝行單抄。今雖經覽。不可不更爲詳審。卿等退去賓廳。更爲詳審後。稟處。可也。尙喆等曰。當詳審後以聞矣。上曰。孝行單抄中。南部士人洪敬涵。孝行卓然。而以厚謙之爲狀頭。拔之云。敬涵之卓行。果如狀辭。則豈可以狀頭之故。掩棄不論乎。該曹更爲詳探實績。草記以聞。仍命退。諸臣以次退出。
정조 2년
戊戌二月初五日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。臣嘗以扈衛廳事。爲一隱憂矣。今則善爲區處矣。上曰。存罷之間。兩年不決之事。今始議定。誠爲多幸矣。國榮曰。右相兼帶。尤好矣。上曰。扈衛大將。如非勳戚。則不可爲之。卿當兼帶。而卿則旣在宿衛之任。扈衛軍官。旣受節制。右相雖未及策勳。不下勳戚。故特爲授之矣。國榮曰。右相之同力王室。殊非等閑勳戚之比。今此委任。允合輿望矣。上曰。文衡何如是違牌乎。國榮曰。連事違牌。無意膺命。殊涉未安矣。上曰。文衡出仕然後。當製永祐園親祭祭文。更爲牌招事。注書出去。分付。賤臣承命分付。命退去。諸臣以次出。
정조 2년
戊戌二月初五日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命讀諸道狀啓。國榮讀奏。上曰。扈衛軍官。想必大樂矣。國榮曰。數年顒望之餘。有此區處之下敎。軍心皆洽然聳躍矣。上曰。許多軍官。當取才減削。才藝不足者。不敢入參矣。國榮曰。然矣。上曰。俄者以守摠合營事。已言於大臣。而兩營合而爲一。然後庶有蘇弊之道矣。國榮曰。合營甚便好。而非但許多校卒之無所歸屬。且武弁之窠大縮。此不可卒然矯革之事矣。上曰。此等大更張。不可造次間議定。而心常有變通之意。故果發言端矣。命退去。諸臣以次出。
정조 2년
行都承旨洪國榮宿衛所直。行左承旨鄭民始齋宿。右承旨李鎭衡齋宿。左副承旨李秉模齋直。右副承旨李敬養齋宿。同副承旨申應顯齋直。注書柳孟養藥院直鄭東浚齋直。事變假注書李敏采仕。
정조 2년
李敬養啓曰。行大司憲尹東暹呈辭。執義李亨元疏批未下。掌令兪彦鏶金鍾厚在外。持平李思祚宋銓呈辭。今日以監察茶時之意。敢啓。傳曰。知道。
정조 2년
傳于鄭民始曰。奉審承旨入侍。
정조 2년
傳于申應顯曰。同副承旨馳詣文廟。釋菜擧案。食堂到記收來。
정조 2년
傳于申應顯曰。明日擧動。司僕提調不可不備員。提調鄭弘淳許遞。口傳差出。
정조 2년
吏曹口傳政事。以鄭尙淳爲司僕提調。
정조 2년
鄭民始啓曰。明日大駕詣永祐園後。王大妃殿惠慶宮問安承旨。以何承旨進去乎。敢稟。傳曰。右副承旨進去。
정조 2년
以備忘記。傳于申應顯曰。替祼之任。奏御之文。俱係重大。則昨以何事無端付標於足可隨駕之禁軍別將。今又何意。任自差擬於勢未周旋之寶劍摠管乎。何其失着之甚也。到今下詢。付標以入。祀典何等審愼之事。則獻官付標。焉敢如是而容易乎。其在重祀典之道。不可無警。吏曹參判徐浩修。越俸一等。
정조 2년
傳于李秉模曰。明日孝明殿自內展拜。涵仁亭傳香後出宮。禮房以此知悉。
정조 2년
鄭民始。以兵曹言啓曰。來三月十三日。山陵展謁事。命下矣。留都。以何營軍兵爲之乎。敢稟。傳曰。以禁衛營爲之。
정조 2년
戊戌二月初六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命書傳敎曰。禮房承旨馳詣各處傳香所。奉審後。諸執事進排官摘奸以來。命讀公事。國榮讀奏。命退去。諸臣以次出。
정조 2년
戊戌二月初六日午時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。鑄錢之事。專是耗財之道。各軍門記簿所在。無非鑄所之消瀜。欲補經用。而反害軍儲。豈不悶迫乎。國榮曰。各營軍儲之枵然。專由於鑄錢之頻數。此是爲弊之大者也。旣始之役。固難中止。而速速了當。毋爲貽弊。好矣。上曰。錢樣之偏小。自何時始出乎。國榮曰。未知自何時出。而錢樣之小。殆過數十年矣。上曰。今番鑄錢。以大錢鑄出事。業已申飭。未知其體樣之或勝於前也。國榮曰。旣飭敎則稍勝矣。命退去。諸臣以次出。
정조 2년
戊戌二月初六日午時。上御誠正閣。奉審承旨入侍時。左副承旨李秉模。記事官鄭東浚徐龍輔金勉柱。以次進伏訖。上曰。各處傳香所。皆奉審以來乎。秉模曰。臣敬奉聖敎。馳詣各處傳香所。奉審。則皆無頉。而諸執事進排官。亦皆無頉矣。上命退。承史以次退出。
정조 2년
戊戌二月初六日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。明日申前。當爲往還乎。國榮曰。日晷稍長。申前可當還宮矣。上曰。扈衛軍官。已取才云乎。國榮曰。其間未及爲之。當於動駕後爲之云矣。上曰。俄者徐浩修越俸備忘。見之乎。國榮曰。伏見矣。上曰。祀享何等重大之事。而祭官塡差之際。何其苟且。而且於下詢然後。始爲付標入之。可謂失着之大者。國榮曰。差祭時。似未得詳審而然矣。命讀諸道狀啓。國榮讀奏。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李敏采奉命在外。
정조 2년
大駕詣永祐園。入齋室後。政院玉堂藥房朝廷二品以上六曹堂上兩司長官。口傳問安。答曰。知道。
정조 2년
傳于申應顯曰。先農壇傳香後。同副承旨馳詣奉審以來。
정조 2년
申應顯。以訓鍊都監言啓曰。依下敎。御前前排巡令手。曺始覃車光濟等處。依例施賞之意。敢啓。傳曰。知道。
정조 2년
傳于申應顯曰。翌日間安。勿爲之。
정조 2년
李秉模。以宗親府郞廳。以有司堂上意啓曰。今此永祐園幸行敎是時。宗臣每品十二員。依例抄啓擧行。而卽今宗臣元數二十五員內。孝明殿入直享官摠管及差祭。在喪罷散老病外。只是八員。無以推移備員。何以爲之。敢稟。傳曰。知道。
정조 2년
行大司憲尹東暹。大司諫徐有防。司諫洪彦喆。持平李思祚宋銓。獻納洪周萬。正言安廷玹聯名箚曰。伏以卽伏見傳敎下者。有逆禶妻放釋之命。臣等相顧愕怡。繼之以憂慨也。噫。逆禶罪關宗社。而其妻之薄竄近島。揆以王法。已失太寬。合辭之啓。尙未蒙允。輿憤莫洩。而遽降此命。以聖上至友至仁之德。當此謁園之辰。飮涕掩抑之敎。臣等非不感嘆。而三尺之律。不可以私恩而低仰也。邦憲莫嚴。群情益激。伏願亟加三思。收還成命焉。臣等且伏念。當此懲討方嚴之日。不有合辭之爭執。緣情屈法。少無疑難。在聖朝重臺閣之道。恐不容如是。臣等尤不勝慨然之至也。取進止。答曰。省箚具悉。勿煩。
정조 2년
副提學吳載純。校理鄭宇淳。副校理嚴思晩。修撰林蓍喆安聖彬。副修撰南鶴聞金憙聯名箚曰。伏以臣等卽伏見傳敎下者。有禶妻島配特放之命。臣等相顧愕貽。繼之以憂嘆也。噫。我殿下孺慕之痛。愈遠愈深。今於展拜之餘。有此惻怛之敎。臣等雖甚愚迷。豈不知聖意之攸在。而第彼逆禶。罪關宗社。以殿下至仁之德。猶不得已斷恩而置法。其妻之不坐孥籍之典。只施島配之律。已是失刑之大者。今豈可全然放釋。殆同輕配薄竄者乎。殿下之所欲恤者。私恩也。臣等之所仰請者。公法也。伏願殿下。穆然深思。亟寢成命。不以私害公。則國事幸甚。取進止。答曰。省箚具悉。勿煩。
정조 2년
副司直金亮行疏曰。伏以歲序更始。孝明殿祥事。隔以一月。伏惟聖懷攀慕。益復如新。仍伏念。臣自蒙恩遞。得以安意調病。瞻望宸極。只切感祝。不意玆者。天章燦然。近臣臨宣。援古人之出處。責君德之成就。其禮意之隆重。敷示之叮嚀。有非草茅賤品。所敢承當者。臣奉讀以還。惶駭懍慼。歷屢日而靡定。夫以我殿下求治之志。典學之誠。始初淸明。中外拭目。而謙虛之至。常若不足。爰値三陽之回泰。誕降十行之溫綸。開誠延訪。自朝及野。斯實帝王之盛節。治道之先務。當此之時。凡有襪線之微者。莫不願補於衣裳。況臣以世祿餘裔。躬逢玆會。而一味撕捱。迷不知變。甘自陷於慢命虧分之科者。求之人情。寧有是哉。惟其庸疎之姿。自知旣明。癃癈之形。自力無望。前後召命之下。輒皆披瀝肝血。冒昧陳籲。而聖明方且視爲例讓。誤恩之加。愈往愈摯。至於今玆所被之德音。則若以臣爲可出而不出者。臣於此。俯仰慙悸。益悼微誠未格也。蓋臣之禍故屛蟄。初非有求道之誠。潔身之操。而特以居閑日久。人或意其有得於父師之緖餘。因仍假借。節次推排。始廁招筵之列。仍蒙簡擢之恩。則其爲褻名器而駭聽聞。莫大於是。且臣稟賦脆弱。痼疾纏身。雖一息僅存。而百𤺌迭攻。神識迷茫。氣力凜綴。卽平昔一二所聞。亦無以追理。環視其中。直兀然一庸人耳。若是者。雖欲扶拽跛躄。勉承德音之萬一。其將何以藉手而進身哉。臣嘗聞先正臣李滉之言曰。可進而進者。進爲恭。不可進而不進者。不進爲恭。臣之無似。雖不敢妄引前賢。而若其情地之悶蹙。疾病之危劇。則不啻倍蓰。今若徒懷恩數之稠疊。不恤公私之狼狽。而力疾趨召。以應文塞責爲恭。則豈古人誠信事上之。而卽聖明所以實心招徠。求以禆補於新化者。又豈欲其如是哉。此尤臣之所大懼也。玆敢不避僭猥。復申肝膈之懇。伏願天地父母。俯垂諒察。收還恩命。勿復與當世儒臣。混加徵召。則豈惟臣私分之幸。抑亦國事之幸也。臣無任屛營祈懇之至。答曰。省疏具悉爾懇。莫回遐心。又上辭章。虛佇之餘。自顧歉嘆。爾雖以病爲引。自可勿藥。況今春和。政宜登道。爾其體予慇懃之至意。勿復控辭。卽速幡然。是予區區之望。
정조 2년
掌令金鍾厚疏曰。伏以臣之猥塵恩召。虛縻華銜。歲已涉乎三矣。前秋一疏。傾瀉最盡。而未蒙諒許。徒添恩數。自是五六月來。遂復泯伏。只有凜蹙。不意聖上。當歲之首。維新奮勵。特出天章。授之近侍。遍行諭召于在外儒臣。而臣亦與焉。臣祗讀聖諭。諄諄懇懇。文踰半千。辭禮俱隆。奬責兼至。此其盛擧也。瞻聆所及。孰不聳動。而在臣則一倍震越。若不知爲榮感之無極也。粵自我殿下。嗣服之初。盛德洪化。洋溢邦域。郅隆之治。朝夕以冀。夫何三載之間。聖心尙視欿然。至自引以德業之不日新。習俗之未擺脫。而患無以維持防範。雖聖人謙虛之辭。容有過當。而萬一有近於此。不亦慨然之甚乎。然而殿下旣言其病。而竝言其藥矣。永念古昔聖王箴規之方。兢業之道。而求助有位之不足。申降德音於草野之士。不憚貶遜。曲費開誘。勉之以成就君德。噫。玆豈非深得致治之要者乎。獨惜夫濫及臣之無似耳。夫爲士者。有德無時。至老死不遇者。從古何恨。若今之士。逢如此之嘉會。被如此之殊際。而終不出者。便可斷其有時而無德也。卽臣是已。此臣所以仰喜盛世。俯慙菲質。益不勝窮廬之悲嘆者也。誠殿下志篤求治。要得人而輔之。則正宜重可愼簡。如臣冒充者。因其情懇而刊汰之。然後盡簋貳用缶之誠。致懷瑾握瑜之眞。則斯可副殿下大有爲之志。而豈復有憂嘆歲月。如聖諭所云哉。抑念臣之去就。固不係官職之有無。而在朝家則雖閒漫官職。猶不合久寄在外之人。況以臺憲之重。有懲討之急。而爲一夫之故。作一虛位。經時經年而不之改。臣誠愚昧。不知是何政體也。臣之私心不安。猶屬餘事。而不敢不竝此附陳。伏乞聖明。憐賤臣之不肖。不可强備驅使。軫臺官之匪輕。不可長致瘝曠。特許遞其職名。罷其徵召。仍命有司。重勘臣積逋恩命之罪。公私不勝幸甚。臣無任戰恐祈祝之至。答曰。省疏具悉爾懇。招徠之意。旣布於敦召之旨。又悉於辭疏之批。從以更將餘意。言於爾弟者屢矣。今乃不惟不出。復上疏本。控辭愈懇。於是乎益覺予誠意之未孚也。騂靦之外。無以爲喩。爾須念予側席之望。卽起幡然焉。
정조 2년
戊戌二月初七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。闕內擧動時。卿率標下軍欄後。則郊行時欄後一節。尤當緊束。以卿前排。屬於挾輦尾曲以行。似好矣。國榮曰。闕內攔後。則雖已定式爲之。郊行時尙無議定者。遽然攔後。事涉如何矣。上曰。卿旣帶將任。且兼宿衛。則於扈駕等事。何論內外乎。國榮曰。聖敎誠然。當依下敎爲之矣。上出資始門。乘輿出隆孝門。由集瑞門。詣普和門外降輿。入侍承史隨詣。上曰。孝明殿當自內展拜。展拜後卽當傳香。承旨侍衛待令於涵仁亭事。分付。賤臣承命分付。上展拜後。還出普和門外乘輿。由普和門。詣涵仁亭。傳香。此以下。在廳注書日記
정조 2년
戊戌二月初七日辰時。上詣永祐園。擧動入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具白布笠天翼。乘輿出仁和門。民始曰。今日出宮時。別雲劍李重祜。未及待令。事甚未安。推考。何如。上曰。依爲之。出擧條上詣仁政門外。司僕寺正進馬。左通禮啓請降輿乘馬。上乘馬進發。由敦化門。出興仁門。至永祐園洞口。左通禮啓請下馬乘輿。上乘輿。詣齋室降輿。入幕次。少間。上改具布裹翼善冠。布圓領袍。乘輿出齋室。詣紅箭門外。左通禮啓請降輿。上降輿。詣紅箭門內板位。左通禮啓請再拜輿平身。上再拜興平身。仍詣園上奉審。又奉審墻內外訖。還伏園前移時。上謂國榮曰。莎草無枯損處乎。國榮曰。略有枯損處矣。寒食時改莎則好矣。上曰。園史進前。園史柳曾養進伏。上曰。案山有路處誰家也。曾養曰。徐有隣家矣。上謂國榮曰。買之而塞其路。則好矣。國榮曰。俄聞園史之言。祭享時祭官及諸執事。無容接處。買其家。以其材木。添建於香大廳西邊。以爲入接之所。而塞其路則爲好云。依此爲之好矣。上曰。此甚好矣。上仍詣碑閣奉審。還詣丁字閣板位。左通禮啓請再拜興平身。左通禮啓請詣盥洗位。應顯承水。敬養沃水。秉模進巾。民始受。左通禮啓請詣樽所。上詣樽所北向立。秉模擧羃。應顯酌酒。左通禮啓請詣神位前北向跪。上詣神位前北向跪。左通禮啓請三上香。鎭衡捧爐。敬養捧香。上三上香。國榮進爵。上執爵獻爵。民始奠爵。大祝林蓍喆讀祝訖。左通禮啓請俯伏興跪。上還詣板位北向立。亞獻終獻如初獻禮。左通禮啓請再拜興平身。上再拜興平身。左通禮啓請詣望燎位。上詣望燎位北向立。大祝奉祝置坎上。以火燒之。左通禮啓請禮畢。上還小次。上曰。大臣入侍。領議政金尙喆。左議政鄭存謙。右議政徐命善。以次進伏。尙喆等曰。勞動之餘。聖體。若何。上曰。一樣矣。上涕泣嗚咽曰。來謁象設。心甚愴感矣。禶罪雖關宗社。今日行禮之時。渠獨不在。悲懷難抑。至於禶妻。渠有何罪。予欲特放。卿等以爲如何。尙喆等曰。聖敎至此。臣等敢不仰體。而至於全釋。則非但三司之不從。臣等亦難承命。以量移下敎。則似好矣。上曰。予心抑塞。不能長語。欲書傳敎。而且又哽咽。卿等先退。須以此意。曉喩於三司。可也。少間。上命書傳敎曰。孤露不死。至于今來謁象設。穹壞罔極。禶罪雖關宗社。今日行禮之際。渠則不在。悲愴交中。無以爲懷。其妻島配者。特爲放釋。以奉其祀。泣涕掩抑。前席已喩。亦廷臣之所可體予意者也。上還詣紅箭門內板位北向立。左通禮啓請再拜興平身。上再拜興平身。仍出紅箭門外。左通禮啓請乘輿。上乘輿還齋殿。上曰。事知守僕及本宮本園守僕。守護軍以下。考例施賞。出榻敎上改具白布笠布天翼。乘輿至洞口乘馬所。司僕寺正進馬。上乘馬進發。上曰。還宮時。自園所洞口。至興仁門。捧上言。出駕前下敎大駕入興仁門至敦化門外。上曰。宣傳官持標信往陣上。解嚴後勞問。可也。上曰。侍衛直向協陽門排立事。分付。大駕由進善門。至協陽門外。左通禮啓請降馬乘輿。上乘輿還內。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
藥房都提調徐命善。副提調具允鈺。左副承旨李秉模啓曰。禮展園寢。聖慕冞新。伏未審夜間。聖體。若何。今日臣等。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 2년
傳于李秉模曰。下直守令。晝講同爲入侍。
정조 2년
右議政徐命善長湍地焚黃呈辭。傳于李秉模曰。給由馬澆奠床備給。
정조 2년
李敏采奉命在外。代以李兢淵爲事變假注書。
정조 2년
傳于李秉模曰。明日傳香後。禮房承旨馳詣宗廟永寧殿永禧殿。奉審以來。
정조 2년
以文臣製述取稟。傳于李秉模曰。十二日爲之。
정조 2년
傳于申應顯曰。觀此全羅監司狀啓。雖是漁採之私船。而致敗渰死。至於此多。不勝驚慘。令本道另加軫恤事。回諭于道臣。
정조 2년
又以吏曹言啓曰。新除授金海府使李敬玉戶奴呈狀內。素患風痺之症。一倍添劇。目今病勢。時月之內。萬無起動往赴之路云。病勢旣如此。則不可强令赴任。依例罷黜。何如。傳曰。允。
정조 2년
行大司憲尹東暹。大司諫徐有防。司諫洪彦喆。持平李思祚宋銓。獻納洪周萬。校理鄭宇淳。副校理嚴思晩。正言安廷玹。修撰安聖彬林蓍喆。副修撰金憙南鶴聞啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
行大司憲尹東暹。大司諫徐有防。司諫洪彦喆。持平李思祚宋銓。獻納洪周萬。正言安廷玹啓曰。請薪智島定配罪人敬彬。亟令王府。更爲設鞫得情。請還寢象厚放歸田里之命。仍施絶島定配之命。請樂任。亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。快正王法。請逆禶妻。金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平宋銓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請削黜罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。夬正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
正言安廷玹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。設鞫得情。快正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請洪良浩慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
戊戌二月初八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。昨日勞動之餘。聖體。若何。上曰。一樣矣。命讀公事。國榮讀奏。上曰。卽見全羅監營印來欽恤典則。則板本頗勝於芸館鑄字。非但紙品之甚好。刻法亦精矣。國榮曰。芸館鑄字。印用已久。字刓而型磨。故却不如外方新刻之板矣。上曰。兩司玉堂之箚。昨以勿煩答之。而此後連事爭執。則亦甚難處矣。國榮曰。殿下雖以矜惻之意。有放釋之命。而執法之臣。安得不爭執乎。上曰。其妻之放與不放。何關於嚴懲討乎。予旣垂涕而下敎。則在廷之臣。似當諒予之心矣。國榮曰。聖敎誠然矣。上曰。養志堂奉置神輦。奉出然後當修掃。而明日用之。移安處所。亦爲奉審後修掃。予當詣養志堂。卿與戶判入侍。同爲奉審。可也。命退去。諸臣以次出。